krokus
Krokus er en slægt af forårs- eller efterårsblomstrende knoldplanter i irisfamilien. Der kendes ca. 250 arter, som er udbredt fra Middelhavsområdet til Centralasien.
De har en underjordisk stængelknold (se knold) og danner hvert år en ny knold oven på den gamle, der visner bort.
Bladene, der er linjeformede og som regel har kors- eller X-formet tværsnit, udgår fra dette års knold; rester af forrige års blade omgiver basis af knolden som tørre skæl. Der dannes normalt kun én blomst hvert år tidligt i vækstsæsonen; enkelte arter er efterårsblomstrende.
Blomsten er oversædig og udvikles for enden af en kort, underjordisk stængel. Et meget langt blosterrør løfter de seks frie blosterflige, der som regel er lyslilla eller gule, op over jordoverfladen. Nektar dannes i bunden af røret, hvori tre støvbærere er fæstet (se også blomst). Griflen er lang med tre grene, der er frynsede i spidsen.
En række arter dyrkes som prydplanter. En enkelt art, safrankrokus (Crocus sativus), dyrkes for krydderiet og farvestoffet safran.